କେନ୍ଦ୍ର ସରକାରଙ୍କୁ କୃଷକ ନେତା ରାକେଶ ଟିକାୟତଙ୍କ ଧମକ ! କହିଲେ, ଚାଷୀ ଜାଣିଛି କେମିତି ଶିକ୍ଷା ଦିଆଯାଏ - PRAMEYA\nକେନ୍ଦ୍ର ସରକାରଙ୍କୁ କୃଷକ ନେତା ରାକେଶ ଟିକାୟତଙ୍କ ଧମକ ! କହିଲେ, ଚାଷୀ ଜାଣିଛି କେମିତି ଶିକ୍ଷା ଦିଆଯାଏ\nନୂଆଦିଲ୍ଲୀଃ କୃଷକ ନେତା ରାକେଶ ଟିକାୟତଙ୍କ କେନ୍ଦ୍ର ସରକାରଙ୍କୁ ପୁଣି ଧମକ। ଅଣଦେଖା କରୁଥିବା ଲୋକଙ୍କୁ କେମିତି ଶିକ୍ଷା ଦିଆଯାଏ ତାହା ଆମକୁ ବେଶ୍ ଜଣା ବୋଲି ଟିକାୟତ କହିଛନ୍ତି। କେନ୍ଦ୍ର କୃଷି ଆଇନ୍ ବିରୋଧରେ କୃଷକମାନେ ଆନ୍ଦୋଳନ କରୁଛନ୍ତି। ଏପଟେ ସରକାର କିନ୍ତୁ ତାଙ୍କ କଥାକୁ ଭୃକ୍ଷେପ କରୁ ନାହାଁନ୍ତି।\nତେଣୁ କେନ୍ଦ୍ର ସରକାରଙ୍କୁ ଚେତାବନୀ ଦେଇ ଟିକାୟତ ଟ୍ୱିଟ୍ କରିଛନ୍ତି "କୃଷକ ସଂସଦର କୃଷକମାନେ ମୁକ-ବଧିର ସରକାରଙ୍କୁ ଜାଗ୍ରତ କରିବାକୁ କାମ କରୁଛନ୍ତି। କୃଷକ ସଂସଦ ଚଲାଇବା ବି ଜାଣିଛି ଓ ଅଣଦେଖା କରୁଥିବା ଲୋକଙ୍କୁ ଗାଁରେ ଉଚିତ୍ ଶିକ୍ଷା ଦେବା ବି ଜାଣିଛି। ଏକଥା ଭୁଲିଯାଆନି।"\nଏଥିସହିତ ଭାରତ ଆତ୍ମା ସ୍ୱାଧୀନତାକୁ ସୁରକ୍ଷିତ କରିବା ପାଇଁ କୃଷକଙ୍କୁ ଏକାଠି ହେବାକୁ ଟିକାୟତ ଆହ୍ୱାନ ଦେଇଛନ୍ତି। ଲଗାତର ତିନିଦିନ ହେଲାଣି କୃଷକମାନେ ସଂସଦର ମୌସୁମୀ ଅଧିବେଶନ ଚାଲିଥିବା ବେଳେ ପୂର୍ବ ଯୋଜନା ମୁତାବକ ଆନ୍ଦୋଳନ ଜାରି ରଖିଛନ୍ତି। ଏହି ଆନ୍ଦୋଳନର ନାଁ ଦିଆଯାଇଛି କିଷାନ ସଂସଦ। ଗୁରୁବାର ଠାରୁ ଦିଲ୍ଲୀର ଜନ୍ତରମନ୍ତରେ ଏହି ଆନ୍ଦୋଳନ ଆରମ୍ଭ ହୋଇଛି।\nଏବେ ବି କୃଷି ଆଇନ୍ ବିରୋଧରେ କୃଷକଙ୍କ ଆନ୍ଦୋଳନ ଜାରି ରହିଛି ସେ ବିଷୟରେ ଜଣାଇବା ପାଇଁ ଏହି କିଷାନ ସଂସଦର ଆୟୋଜନ କରାଯାଇଛି। ସଂସଦର ମୌସୁମୀ ଅଧିବେଶନ ଶେଷ ପର୍ଯ୍ୟନ୍ତ ଅର୍ଥାତ ଅଗଷ୍ଟ ୧୩ ତାରିଖ ଯାଏ ଏହି ଆନ୍ଦୋଳନ ଜାରି ରଖିବାକୁ କୃଷକ ନେତା ଘୋଷଣା କରିଛନ୍ତି। ଅନ୍ୟପଟେ ଦିଲ୍ଲୀ ରାଜ୍ୟପାଳ ଅନୀଲ ବେଜଲ କିନ୍ତୁ କୃଷକଙ୍କୁ ଅଗଷ୍ଟ ୯ ପର୍ଯ୍ୟନ୍ତ ବିକ୍ଷୋଭ କରିବାକୁ ଅନୁମତି ଦେଇଛନ୍ତି।
